กรณีศึกษา MrBeast ยูทูบเบอร์ ที่สร้างรายได้ มากสุดในโลก
เรื่องราวของ MrBeast เป็นอย่างไร  แล้วทำไมเขาถึงประสบความสำเร็จขนาดนี้ ? ลงทุนแมนจะเล่าให้ฟัง
21 ส.ค. 2565

กรณีศึกษา MrBeast ยูทูบเบอร์ ที่สร้างรายได้ มากสุดในโลก /โดย ลงทุนแมน
ถ้าพูดถึงอาชีพที่คนรุ่นใหม่ให้ความสนใจกันมาก หนึ่งในนั้นคงจะเป็น “ยูทูบเบอร์”
เพราะไม่ว่าใคร ก็สามารถสร้างสรรค์คลิปวิดีโอบน YouTube ให้ผู้คนติดตามได้จากทั่วโลก
ซึ่งที่ผ่านมา ยูทูบเบอร์ที่โด่งดังที่สุดในโลก คือ PewDiePie อย่างไม่ต้องสงสัย
แต่ในขณะนี้ มีเด็กหนุ่มอีกคนที่กำลังมาแรง เขาคนนั้น ก็คือ “MrBeast”
เมื่อไม่นานมานี้ ช่อง MrBeast เพิ่งมีคนกดติดตามทะลุ 100 ล้านราย 
แถมยังถูกประเมินว่าเขาคนนี้เป็นยูทูบเบอร์ ที่ทำรายได้มากที่สุดในโลกอีกด้วย
เรื่องราวของ MrBeast เป็นอย่างไร 
แล้วทำไมเขาถึงประสบความสำเร็จขนาดนี้ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เจ้าของช่อง MrBeast มีชื่อว่าคุณ Jimmy Donaldson 
เขาเป็นชาวอเมริกัน เกิดในปี 1998 ปัจจุบันอายุ 24 ปี
โดยคุณ Donaldson มีความสนใจในการทำคลิปวิดีโอโพสต์ลง YouTube ตั้งแต่ปี 2012
ณ ขณะนั้น เขามีอายุเพียง 13 ปี โดยตั้งชื่อช่องว่า MrBeast6000 ก่อนที่จะเปลี่ยนเป็น MrBeast ในภายหลัง
ในช่วงแรก เขาลองสร้างคอนเทนต์อยู่หลายประเภท เช่น แคสต์เกม หรือวิจารณ์ประเด็นดรามาในโลกออนไลน์ แต่ก็ยังไม่ค่อยได้รับความนิยมเท่าไรนัก เพราะเป็นเนื้อหาที่พบเห็นได้ทั่วไป
ในปี 2016 หรือภายหลังจากทำช่อง YouTube มาได้ 4 ปี
MrBeast ก็ยังมีคนกดติดตามอยู่แค่ราว 30,000 รายเท่านั้น
ในเวลาต่อมา เขาสมัครเข้าเรียนต่อในระดับมหาวิทยาลัย 
แต่ก็ได้ตัดสินใจลาออก หลังจากเรียนไปได้เพียง 14 วัน..
เพราะต้องการทำช่อง YouTube อย่างเต็มตัวมากกว่า 
ซึ่งคุณแม่ของเขาไม่เห็นด้วย ถึงขนาดไล่คุณ Donaldson ออกจากบ้าน
อย่างไรก็ตาม เขาก็ยังมุ่งมั่นที่จะเป็นยูทูบเบอร์ต่อไป และในระหว่างที่หมดไอเดียในการหาคอนเทนต์
เขาจึงลองทำเรื่องง่าย ๆ แต่ไม่น่าจะมีใครเคยทำมาก่อน 
นั่นก็คือการอัดคลิปนั่งนับเลข 1 ถึง 100,000 โดยใช้เวลาถึง 44 ชั่วโมง 
ซึ่งก็ต้องบอกว่าคลิปที่ลงจริง ต้องเร่งสปีดบางส่วน เพราะ YouTube ให้ลงคลิปได้ยาวสุดเพียงแค่ 24 ชั่วโมงเท่านั้น
ที่น่าตกใจก็คือ คลิปหมดไอเดียของเขา กลับกลายเป็นไวรัลในวงกว้างขึ้นมา 
จนชื่อของ MrBeast เริ่มเป็นที่พูดถึงในโซเชียลมีเดีย แถมคลิปนี้มียอดวิวกว่า 26 ล้านครั้ง เลยทีเดียว..
ด้วยเหตุนี้ คุณ Donaldson จึงพอจับทางได้แล้วว่า วิดีโอและคีย์เวิร์ดลักษณะไหน ที่น่าจะได้รับความนิยม และถูกอัลกอริทึมของ YouTube แนะนำในหน้าแรก 
เขาจึงไล่ทำคลิปแนวดังกล่าวออกมาอีกหลายครั้ง เช่น
- อ่านทุกคำในพจนานุกรม
- พูดชื่อคนดัง เช่น คุณ PewDiePie หรือคุณ Logan Paul จำนวน 100,000 ครั้ง
- นั่งดูมิวสิกวิดีโอเดิม วนไป 10 ชั่วโมงอย่างต่อเนื่อง
ส่งผลให้ช่อง MrBeast เติบโตอย่างรวดเร็ว จนมีคนกดติดตามครบ 1 ล้านราย ในปี 2017
พอเริ่มมีชื่อเสียงโด่งดัง ทำให้สามารถสร้างรายได้จากค่าโฆษณาของ YouTube และจากเหล่าสปอนเซอร์ต่าง ๆ ได้ เขาจึงมีเม็ดเงินมาลงทุนในอุปกรณ์สำหรับถ่ายทำ และพัฒนารูปแบบคอนเทนต์ให้น่าสนใจมากยิ่งขึ้น
ในเวลาต่อมา เขาได้จ้างเพื่อนสมัยเด็กอีก 4 คน คือคุณ Chris Tyson, คุณ Chandler Hallow, คุณ Garrett Ronalds และคุณ Jake Franklin มาเป็นทีมร่วมดำเนินรายการด้วยกัน
ซึ่งคุณ Donaldson มองว่าคลิปที่น่าจะมีโอกาสเป็นไวรัลได้ ต้องมีความเกี่ยวข้องกับเงินจริง ๆ จึงเกิดไอเดียทำคลิปแนวแจกเงินเพื่อดูรีแอ็กชัน หรือจัดการแข่งขันชิงเงินรางวัลมหาศาล โดยต้นทุนดังกล่าว ส่วนใหญ่ก็มาจากเงินสนับสนุนของสปอนเซอร์ นั่นเอง
พอเป็นเช่นนี้ เลยทำให้คลิปของ MrBeast มีคุณภาพสูงและน่าติดตามชม โดยมียอดวิวเฉลี่ยไม่ต่ำกว่า 10 ล้านครั้งต่อคลิป เลยทีเดียว ซึ่งทำให้สปอนเซอร์ยอมจ่ายเงินเพิ่มขึ้นเรื่อย ๆ เพื่อเข้าถึงฐานคนดูจำนวนมาก
ตัวอย่างคลิปวิดีโอที่น่าสนใจของ MrBeast
- จัดแข่งขัน Squid Game ชิงเงินรางวัล 16 ล้านบาท มียอดวิวล่าสุด 281 ล้านครั้ง
- จัดแข่งขันยืนอยู่ในพื้นที่วงกลมเป็นคนสุดท้าย ชิงเงินรางวัล 17 ล้านบาท มียอดวิวล่าสุด 177 ล้านครั้ง
- เล่นเกมขโมยเพชร มูลค่า 3.5 ล้านบาท ผ่านระบบรักษาความปลอดภัย มียอดวิวล่าสุด 122 ล้านครั้ง
- แจกเงิน 35 ล้านบาท แต่ต้องใช้ซื้อของภายใน 1 นาที มียอดวิวล่าสุด 109 ล้านครั้ง
นอกจากนั้น ยังมีคลิปประเภทอื่น ๆ ที่ได้รับความนิยม 
เช่น การให้ทิปพนักงานร้านอาหาร หรือสตรีมเมอร์ หลักหมื่นหรือหลักแสนบาท 
รวมไปถึงการแจกรถยนต์ บ้าน หรือล่าสุดเป็นเกาะส่วนตัว..
สิ่งเหล่านี้ทำให้ช่อง MrBeast ในฐานะที่เป็นผู้นำของคอนเทนต์วิดีโอประเภทนี้ เติบโตได้อย่างต่อเนื่อง
- เดือนพฤศจิกายน ปี 2018 มีคนกดติดตามครบ 10 ล้านราย
- เดือนมกราคม ปี 2021 มีคนกดติดตามครบ 50 ล้านราย
- เดือนกรกฎาคม ปี 2022 มีคนกดติดตามครบ 100 ล้านราย
ในปัจจุบัน MrBeast มีคนกดติดตามอยู่ 102 ล้านราย 
ซึ่งสูงเป็นอันดับ 5 ของโลก และสูงเป็นอันดับ 2 
หากนับเฉพาะช่องของยูทูบเบอร์เท่านั้น ใกล้เคียงกับช่อง PewDiePie ที่มีคนติดตาม 111 ล้านราย
นอกจากนั้น เขายังมีช่องย่อยอื่น ๆ ได้แก่
- MrBeast Gaming มีคนกดติดตาม 28 ล้านราย
- Beast Reacts มีคนกดติดตาม 18 ล้านราย
- MrBeast Shorts มีคนกดติดตาม 14 ล้านราย
- Beast Philanthropy มีคนกดติดตาม 9 ล้านราย
- MrBeast 2 มีคนกดติดตาม 6 ล้านราย
สรุปแล้ว อาณาจักร YouTube ของคุณ Donaldson มีคนกดติดตามถึง 180 ล้านราย และมียอดวิวรวมทั้งหมดกว่า 2.6 หมื่นล้านครั้ง
ส่งผลให้ในปี 2021 นิตยสาร Forbes ได้จัดอันดับให้ MrBeast เป็นยูทูบเบอร์ที่ทำรายได้มากที่สุดในโลก ด้วยเงินมูลค่ากว่า 1,900 ล้านบาท
และนอกจากช่อง YouTube แล้ว คุณ Donaldson ยังนำเงินไปต่อยอดธุรกิจเชนร้านเบอร์เกอร์ ชื่อว่า MrBeast Burger ซึ่งใช้โมเดลแบบ Virtual Kitchen หรือร้านอาหารที่ไม่มีหน้าร้าน
แต่ใช้ครัวของร้านอาหารที่เป็นพาร์ตเนอร์ และขายแบบดิลิเวอรีเท่านั้น จึงทำให้ขยายสาขาได้กว่า 300 แห่ง รวมทั้งมีการใช้กลยุทธ์แจกฟรีในวันเปิดตัว จนกลายเป็นไวรัลในโลกออนไลน์เช่นกัน
นอกจากนั้น เขายังทำกิจกรรมเพื่อสังคม ไม่ว่าจะเป็น จัดระดมทุน 20 ล้านดอลลาร์สหรัฐ ในโครงการ #TeamTrees เพื่อปลูกต้นไม้ 20 ล้านต้น
ซึ่งได้รับความร่วมมือจากอินฟลูเอนเซอร์ และคนดังอย่าง คุณอีลอน มัสก์, คุณแจ็ก ดอร์ซีย์ รวมถึงจัดระดมทุน 30 ล้านดอลลาร์สหรัฐ ในโครงการ #TeamSeas เพื่อเก็บขยะในทะเลและชายหาด น้ำหนัก 30 ล้านปอนด์ อีกด้วย
จากเรื่องราวนี้แสดงให้เห็นว่า
ไม่ว่าเราจะเป็นใคร หรืออายุเท่าไร เราก็มีโอกาสสร้างรายได้จากอาชีพยูทูบเบอร์ได้เหมือนกัน
แต่ถ้าต้องการประสบความสำเร็จแบบ MrBeast คงต้องทุ่มเทกับเส้นทางนี้อย่างจริงจัง
คุณ Donaldson มองว่าคอนเทนต์ที่เขาทำนั้น ไม่ใช่เรื่องยากจนเกินไป และตัวของเขาเองก็ค่อย ๆ เรียนรู้ทักษะการถ่ายทำวิดีโอมาเรื่อย ๆ เพียงแต่มีการวางแผนล่วงหน้า และลงมือถ่ายทำจริงนานหลายวัน 
ซึ่งอาจไม่ค่อยมีครีเอเตอร์คนไหน อดทนทำถึงขนาดนี้
แต่ด้วยความพยายามทั้งหมดนั้นเอง 
ที่ทำให้ MrBeast โดดเด่นกว่าช่องอื่น ๆ และกลายเป็นหนึ่งในคนดังที่สุดบน YouTube ไปแล้ว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-